Die Burger, Beeld en Volksblad sê: Onstabiliteit in Mosambiek tas hele streek aan | Netwerk24
07 April 2021 05:01
'n Vrou word deur 'n vriendin vertroos nadat sy per skip uit Palma in die noorde van Mosambiek in die hawestad Pemba aangekom het. Foto: Reuters
Die Suid-Afrikaanse regering behoort diep bekommerd te wees oor die groeiende Islamitiese ekstremisme en gewelddadige konflik wat Mosambiek se noordelike Cabo Delgado-provinsie met tragiese gevolge vir die land én streek teister.
'n Stabiele Mosambiek sou 'n belangrike sleutel in die bou van 'n stabiele Suider-Afrikaanse maatskaplik-ekonomiese gemeenskap wees.
Allereers noodsaak humanitêre redes oplossings sodat die land, wat ná onafhanklikwording in 1975 deur burgeroorlog geteister is, nie finaal ontspoor nie.
Die bedreiging van internasionale belange, waaronder beleggings van $60 miljard in die gasbedryf, bring die ekonomiese ontwikkeling van dié noordoostelike buurstaat ook in die gedrang. As beplande sentrum vir die vervaardiging van natuurlike vloeibare gas moes die kusdorp Palma instrumenteel wees in die ontwikkeling vir Mosambiek, 'n land wat na aan die onderkant van die Verenigde Nasies se ontwikkelingsindeks is.
In die aangesig van die skrikbewind van Ansar al-Sunna, met sy Isis-bande, lyk eersdaagse normalisering onwaarskynlik.
In die aangesig van die skrikbewind van Ansar al-Soenna, met sy Isis-bande, lyk eersdaagse normalisering onwaarskynlik. Die nuwe vlakke van bloedvergieting in Cabo Delgado is maar een aspek van die verweefde kompleksiteit van die situasie wat oor dekades heen hier ontstaan het. Die Mosambiekse weermag beweer hy het beheer oor Palma herwin, maar die aanspraak word betwis. En in Cabo Delgado buit Ansar al-Soenna swak regeringsbeheer verder uit.
Boonop blyk daar by die Frelimo-regering 'n onontvanklikheid vir eksterne hulp. Die Mosambiekse regering met sy politieke elite in Maputo moet juis pa staan daarvoor dat hy ontwikkeling op die suide toegespits het, terwyl die noorde afgeskeep is.
Weens marginalisering en werkloosheid het Cabo Delgado 'n teelaarde geword vir Islamitiese radikalisering, wat veral by gefrustreerde jeugdiges sterk aanklank vind.
Die Suider-Afrikaanse Ontwikkelingsgemeenskap bied hulp aan, maar Mosambiek verkies om private veiligheidsmaatskappye te gebruik. Indringende internasionale gesprekke is nodig vir die formulering van 'n dringende aksieplan om geweld in die gebied te beëindig en die streek te stabiliseer.